Ο **Λαυρέντης Μαχαιρίτσας** (Νέα Ιωνία Μαγνησίας, 5 Νοεμβρίου 1956 - Πτελεός Μαγνησίας, 9 Σεπτεμβρίου 2019) ήταν Έλληνας τραγουδιστής και συνθέτης της ελληνικής έντεχνης και ροκ σκηνής. Τραγουδιστής του ροκ συγκροτήματος "Τερμίτες", θεωρείται ένας από τους μεγαλύτερους καλλιτέχνες στην ιστορία του ελληνικού τραγουδιού.

Βιογραφικά στοιχεία
-------------------

Ο Λαυρέντης Μαχαιρίτσας γεννήθηκε στις 5 Νοεμβρίου 1956 στη Νέα Ιωνία του Βόλου. Από πολύ μικρή ηλικία ήρθε σε επαφή με την μουσική. Ο πατέρας του Δημήτρης Μαχαιρίτσας ήταν συνθέτης και διευθυντής της κρατικής ορχήστρας της ΕΡΤ.

Μετακόμισε στην Αθήνα σε μικρή ηλικία, ενώ όταν ήταν 10 ετών έχασε τον πατέρα του. Σπούδασε στο Ελληνικό Ωδείο.

Η πρώτη του επαγγελματική ενασχόληση με το τραγούδι ήταν μετά τη στρατιωτική του θητεία όταν άρχισε να τραγουδά αντάρτικα με τον Πάνο Τζαβέλα στη «Συντροφιά».

Αργότερα εργάστηκε στην αποθήκη δισκογραφικής εταιρείας, στην ίδια όπου το 1978 κυκλοφόρησε το πρώτο του άλμπουμ με αγγλικό στίχο με τους P.L.J. Band με τίτλο *Gaspar*, έναν δίσκο extended play 45’ στροφών.

Επαγγελματική σταδιοδρομία
--------------------------

### Τερμίτες

Σε ηλικία 20 ετών δημιούργησε με τον Παύλο Κικριλή, τον Τόλη Σκαματζούρα, τον Αντώνη Μιτζέλο και τον Τάκη Βασαλάκη το συγκρότημα P.L.J. Το 1982 το συγκρότημα κυκλοφόρησε τον πρώτο του δίσκο με τίτλο *"Armageddon"* ο οποίος αρχικά πούλησε ελάχιστα κομμάτια (γύρω στα 400) αργότερα έτυχε παγκόσμιας κυκλοφορίας και αναγνώρισης. Σήμερα είναι συλλεκτικό βινύλιο ενώ ο Αμερικάνικος και Ευρωπαϊκός μουσικός τύπος εκθειάζει το Armageddon χαρακτηρίζοντας το  ως αριστούργημα και έναν από τους καλύτερους δίσκους Progressive rock που ηχογραφήθηκαν ποτέ. 

Το 1983 στην μπάντα προστίθεται ο Φίλιππος Σπυρόπουλος, οπότε και κυκλοφόρησε ο δεύτερος δίσκος του συγκροτήματος, το συγκρότημα μετονομάστηκε σε *Τερμίτες*, όνομα που παραπέμπει στους Beatles (σκαθάρια). Στα χρόνια που ακολούθησαν κυκλοφόρησαν δίσκους και συνεργάστηκαν με αρκετούς καλλιτέχνες. Το 1988 το συγκρότημα διαλύθηκε δίνοντας την υπόσχεση ότι θα ενωθεί ξανά δέκα χρόνια μετά. Το 1998 στο Στάδιο Ειρήνης και Φιλίας οι Τερμίτες ενώθηκαν ξανά για μία μεγάλη συναυλία στην οποία συμμετείχαν αρκετοί καλλιτέχνες. 

### Προσωπική σταδιοδρομία

Μετά την διάλυση του συγκροτήματος ξεκίνησε την προσωπική του σταδιοδρομία ως τραγουδιστής και το 1989 κυκλοφόρησε τον πρώτο προσωπικό δίσκο *''Ο Μαγαπάς και η Σαγαπώ''* ο οποίος δεν είχε εμπορική επιτυχία. Το 1991 κυκλοφόρησε τον δίσκο *''Διδυμότειχο Blues''* ο οποίος έκανε χιλιάδες πωλήσεις και μεγάλη επιτυχία, καθώς επίσης και το ομώνυμο τραγούδι που τραγούδησε με τον Γιώργο Νταλάρα. Μετά από αυτόν τον δίσκο ξεκίνησε μία επιτυχημένη καριέρα στον χώρο της μουσικής. Κυκλοφόρησε ακόμα 16 προσωπικούς δίσκους μέχρι τον θάνατο του και έναν μετά, συνεργάστηκε με κορυφαίους καλλιτέχνες στην Ελλάδα και στο εξωτερικό, έγραψε μουσική για θεατρικές παραστάσεις και κινηματογραφικές ταινίες και έπαιξε σε συναυλίες σε όλη την Ελλάδα και σε κορυφαίες πόλεις του εξωτερικού.

Εμπορική επιτυχία μετά το Διδυμότειχο Blues έκαναν επίσης ο δίσκος *''Ρίξε Κόκκινο Στην Νύχτα''* καθώς και ο δίσκος *''Παυσίλυπον''* σε ενορχήστρωση Αντώνη Μιτζέλου. Ο πιο εμπορικός του δίσκος είναι *"Το Διάλειμμα Κρατάει Δυο Ζωές'',* που κυκλοφόρησε το 2001, επίσης σε Ενορχήστρωση Αντώνη Μιτζέλου. 

Τον Ιούνιο του 2008 συμπληρώνοντας 20 χρόνια προσωπικής δράσης στην μουσική σκηνή της χώρας έκανε δύο μεγάλες συναυλίες στο Θέατρο Λυκαβηττού στις οποίες συμμετείχαν πολλοί καλλιτέχνες όπως: Γιώργος Νταλάρας, Διονύσης Σαββόπουλος, Βασίλης Παπακωνσταντίνου, Αντώνης Μιτζέλος, Θάνος Μικρούτσικος, Μπάμπης Στόκας, Σάκης Μπουλάς, Διονύσης Τσακνής, Κίτρινα Ποδήλατα, Angelo Branduardi, Γιάννης Κότσιρας, Φίλιππος Πλιάτσικας κ.α. 

Το 2012 κυκλοφόρησε τον δίσκο *''Οι Άγγελοι ζουν ακόμα στην Μεσόγειο''* ο οποίος εκτός από την Ελλάδα κυκλοφόρησε και σε αρκετές χώρες του εξωτερικού. Στις 9 Ιουλίου έδωσε μία μεγάλη συναυλία στο Καλλιμάρμαρο παίζοντας τραγούδια από τον δίσκο του αλλά και μεγάλες επιτυχίες της καριέρας του μαζί με αρκετούς καλλιτέχνες της Ελλάδας και του εξωτερικού που συμμετείχαν στον δίσκο όπως: Salvatore Adamo, Βασίλης Παπακωνσταντίνου, Angelo Branduardi, Tonino Carotone, Christophe, Χάρης Κατσιμίχας, Φίλιππος Πλιάτσικας, Διονύσης Τσακνής, Ελεωνόρα Ζουγανέλη, Μαρία Φαραντούρη κ.α. 

Είχε συνεργαστεί δισκογραφικά και έχουν τραγουδήσει τραγούδια του οι: Μαρία Φαραντούρη, Γιώργος Νταλάρας, Διονύσης Σαββόπουλος, Δήμητρα Γαλάνη, Δημήτρης Μητροπάνος, Βασίλης Παπακωνσταντίνου, Ελευθερία Αρβανιτάκη, Πυξ Λαξ, Γιάννης Κότσιρας, Γιώργος Μαργαρίτης, Βαγγέλης Κονιτόπουλος, Αναστασία Μουτσάτσου, Μίλτος Πασχαλίδης, Κατερίνα Στανίση, Χαρούλα Αλεξίου, Γιάννης Βαρδής, Θανάσης Γκαϊφύλλιας, Γιάννης Ζουγανέλης, Ελεωνόρα Ζουγανέλη, Émigré, Χάρης & Πάνος Κατσιμίχας, Ελισσάβετ Καρατζόλη, Κίτρινα Ποδήλατα, Αλκιβιάδης Κωνσταντόπουλος, Μagic De Spell, Νότης Μαυρουδής, Παναγιώτης Μάργαρης, Αντώνης Μιτζέλος, Σάκης Μπουλάς, Δημήτρης Μπάσης, Φλέρυ Νταντωνάκη, Μελίνα Ασλανίδου, Δημήτρης Σταρόβας, Μπάμπης Στόκας κ.α.

Επίσης, είχε συνεργαστεί επί σκηνής με την Ελευθερία Αρβανιτάκη, τη Χαρούλα Αλεξίου, τον Δημήτρη Μητροπάνο, τον Βασίλη Παπακωνσταντίνου, τον Νότη Μαυρουδή, την Αναστασία Μουτσάτσου, τον Κώστα Μακεδόνα κ.ά.

Προσωπική ζωή
-------------

Παντρεύτηκε με την Ελένη Μαχαιρίτσα σε ηλικία 36 ετών το 1992 στο Μοναστήρι Πεντέλης. Η τελετή, στην οποία ήταν μόνο τέσσερα άτομα, το ζευγάρι και οι κουμπάροι, έμεινε κρυφή για αρκετό διάστημα παρόλο που όπως αναφέρει ο ίδιος εκείνη την περίοδο έδινε πέντε συνεντεύξεις την ημέρα. Με την Ελένη Μαχαιρίτσα απέκτησαν μία κόρη. 

Σύμφωνα με συνεντεύξεις του υπήρξε χρήστης ναρκωτικών, χωρίς όμως να κάνει χρήση με άλλη μέθοδο εκτός της καπνικής και παραμένοντας πάντα στα "ελαφριά". 

Ο Λαυρέντης Μαχαιρίτσας ήταν οπαδός του Παναθηναϊκού και ιδρυτικό μέλος της Παναθηναϊκής Συμμαχίας.

Ήταν φίλος του ΚΚΕ, με συμμετοχή στα φεστιβάλ της ΚΝΕ και συνείδηση της πολιτικής καταγωγής του από τον παππού του Λαυρέντη Μαχαιρίτσα, εκτελεσμένο αγωνιστή.

Θάνατος
-------

Ο Λαυρέντης Μαχαιρίτσας αντιμετώπιζε προβλήματα υγείας τα οποία σύμφωνα με τον ίδιο του είχαν προκαλέσει μανιοκατάθλιψη. Είχε υποβληθεί σε επέμβαση bypass.

Μετά την τελευταία του συναυλία, που πραγματοποιήθηκε στο δημοτικό θέατρο Βόλου, στις 6 Σεπτεμβρίου έμεινε στο σπίτι του στον Πτελεό Μαγνησίας. Τα ξημερώματα της 9ης Σεπτεμβρίου 2019, έπαθε ανακοπή καρδιάς, κατά τη διάρκεια του ύπνου του. Όταν το ασθενοφόρο του ΕΚΑΒ έφτασε, ο Λαυρέντης Μαχαιρίτσας ήταν ήδη νεκρός. Μεταφέρθηκε στο νοσοκομείο του Βόλου όπου απλώς διαπιστώθηκε ο θάνατος του. 

Απεβίωσε στις 9 Σεπτεμβρίου 2019. Η κηδεία του έγινε στις 11 Σεπτεμβρίου 2019, στο Κοιμητήριο Ζωγράφου.

Δισκογραφία
-----------

Ο δίσκος **"Το διάλειμμα κρατάει δυο ζωές"** του Λαυρέντη Μαχαιρίτσα κυκλοφόρησε το 2001 από την ΜΙΝΟΣ-ΕΜΙ και περιέχει 13 τραγούδια.

1. Μάτια δίχως λογική
2. Έλα ψυχούλα μου (Το τραγούδι της Κάθριν)
3. Μέχρι αίμα να βγει
4. Το δυάρι
5. Πάρτυ με παλιούς σου εραστές
6. Γιατί είναι τέχνη
7. Κλείσε τα ματάκια σου
8. Ο εγωκεντρικός
9. Είναι το γέλιο σου
10. Η φάρμα
11. Τερατάκια τσέπης (VANITA' DI VANITA')
12. Ο Σουλτάνος της Βαβυλώνας και η γυναίκα (Il sultano di Babilonia e la prostituta)(Mediterranean Mix)
13. Τραγουδάκι

Αποδοχή
-------

Θεωρείται από τους καλύτερους δίσκους του Λαυρέντη Μαχαιρίτσα, ενώ είναι και ο πιο εμπορικός του με πωλήσεις πάνω από 100.000. Την ενορχήστρωση έκανε ο Αντώνης Μιτζέλος.

Πηγές
-----

* Λαυρέντης Μαχαιρίτσας, βιογραφικό σημείωμα στο vidq.gr
* Δισκογραφία, από dislogs.com
* Δισκογραφία ,από studio52.gr
* Βιογραφία, από Το Βήμα
* Βιογραφία, από Το In.gr
* Βιογραφία, από Το Ant1

Παραπομπές
----------

1. 1 2  «Εφυγε από τη ζωή σε ηλικία 63 ετών ο Λαυρέντης Μαχαιρίτσας». 9  Σεπτεμβρίου 2019. Ανακτήθηκε στις 9  Σεπτεμβρίου 2019.
2. ↑  «Λαυρέντης Μαχαιρίτσας στον κήπο του Μεγάρου Μουσικής 2013».
3. ↑  «InGr».
4. ↑  Δημητρέλλος, Γιάννης (9 Σεπτεμβρίου 2019). «Ο Λαυρέντης Μαχαιρίτσας ήταν ο τελευταίος ρομαντικός φίλαθλος». Contra.gr. Ανακτήθηκε στις 9 Σεπτεμβρίου 2019.
5. ↑  Χολίδης, Κώστας (9 Σεπτεμβρίου 2019). «Λαυρέντης Μαχαιρίτσας: Το αντίο του Παναθηναϊκού στον τραγουδοποιό». SPORT 24. Ανακτήθηκε στις 9 Σεπτεμβρίου 2019.
6. ↑  «ΠΑΕ Παναθηναϊκός: «Ο δικός μας Λαυρέντης δεν είναι πια εδώ...»». gazzetta.gr. 9 Σεπτεμβρίου 2019. Ανακτήθηκε στις 9 Σεπτεμβρίου 2019.
7. ↑  Πλήθος κόσμου είπε το «τελευταίο αντίο» στον Λ. Μαχαιρίτσα - Αποχαιρετισμός από το ΚΚΕ (AUDIO - ΦΩΤΟ)
8. ↑  «Ethnos».
9. ↑  PANATHINAIKOS24· Team, Panathinaikos24 (9 Σεπτεμβρίου 2019). «Πέθανε ο Λαυρέντης Μαχαιρίτσας». *Panathinaikos24.gr*. Ανακτήθηκε στις 16 Ιανουαρίου 2024.
10. ↑  «Λαυρέντης Μαχαιρίτσας - Το Διάλειμμα Κρατάει Δυο Ζωές». *Discogs* (στα Αγγλικά). Ανακτήθηκε στις 18 Μαΐου 2020.
11. ↑  «Το Διάλειμμα Κρατάει Δυο Ζωές». *Sounds Greek to me*. Αρχειοθετήθηκε από το πρωτότυπο στις 16 Ιανουαρίου 2021. Ανακτήθηκε στις 18 Μαΐου 2020.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* **Europeana**: agent/base/95909
* ISNI: 0000 0003 7254 5862
* MusicBrainz: 4ea50cf5-2bba-467f-b598-2060640f4745

 |

 |